


Ralph Midgley, 
24 Staniwell Rise, 
SCUNTHORPE, 

DN17 1TF 


O Volapükaflens Valöpo! 


Buks tel fa hiel Arie de Jong, sevabo: 


Vödabuk Volapüka pro Deütänapükans 
Gramat Volapüka (löliko in Volapük) 


binons getoviks dönu. Pebükons fa fiam “Evertype” in fomät 
jönik. Pleidob ad dalabön bukis at su bukaboed obik. 


Konot brefik fa hiel Frank Roger no binon saidiko 
brefik ad pubön ninü nüm bal gaseda; sekü atos, omutols 
stebedön finoti ün mul okömöl. Konot at binon go nitedik! 


Amulo labobs blesiri gretik ad reidön yegedi fa hiel 
John Redgwell. Binon boso filosopik, ab spelob, das oplidols 
oni. Cedü ob, mutoy meditön dini somik. 


Fino säkäd dabinon tefü Volapük pespiköl. Mödikans 
sevons ad reidön e penön Volapüki, ab no mödikans kanons 
spikön oni. Kikodo-li? Bi no seivons Volapükanis votik, ko 
kels kanons spikön. Anu mutoy telefonön flenis votik, u 
kolkömön onis in bevüresod. If no spikoy Volapüki dü lunüp, 
peroy okkonfidi. Logolsös padi lätikün gaseda ad 
gudükumön spikotis! 


Valikosi Gudikün Oles ed Olikanes 


sedom 

LALID - KAPIT VELID (5) 
(fa hiel Lewis Carroll) 
TIEDAZÄLÜL LIENETIK 


Lälid no ävilom nofön Lironi dönu, seko äprimof ad spikön 
vemo prüdiko: “Ab no suemob. Kiöpao äkupofs-li melati? 


“Kanoy kupön vati se fonäd,” äsagom Hätel, sekü atos, 
cedob, das kanoyöv kupön i melati se melatafonäd - no-li? o 
fopan?” 


“Ab äbinons jn fonäd,” äsagof Lälid Lirone. (Isludof ad 
nedemön küpedoti lätik at). 


“Klüliko äbinons us,” äsagom Liron, “-— dibiko in fonäd.” 


Gespik at ikofudükof eli Lälid vemo, seko ädalof fövön 
Liron nen ropön omi. 





“Älärnofs ad däsinön,” äfövom Liron, kel äcavom ed 
äröbom logis, bi äbinom slipöfik; “ed ädäsinofs dinis alsotik_ - 
valikos, kel primon me tonat ‘M’ - ” 


“Kikodo tonat ‘M'-li?” äsagof Lälid. 

“Kikodo no-li?” äsagom Mäzul-Liev. 

Lälid äsagof nosi. 

Anu Liron ifärmükom logis, ed äprimom ad slipülön dönu; 
ab, pekniböl fa Hätel, egalikon ko lunoidil, ed äfövon: “- kel 
primon me tonat ‘M’, samo mugiträps, e mun, e mem, e möd - 
samo, sagoy, das dins binons möda mödik - elogol-li föro däsinoti, 


kel pladulon mödi? 


“Nu, das säkol osi obe,”  äsagof Lälid, vemo 
pekofudüköl, no cedob. . . 


“No sötol üfo spikön,” äsagom Hätel. 

Lälid lölöfiko no äkanof sufälön neplüti somik: sekü atos, 
älöädof fulü naudod, ed ämogolof. Sunädo Liron eslipikom, e 
votikans lölöfiko no äküpedoms ofi, do äpödiologedof ömikna, 
lafaspelöl, das övokoms ofi: Lätikna, kü ilogof omis, ästeifüloms ad 
joikön Lironi ini tiedaskal. 


“Fümo, neai ogolob usio dönu! äsagof Lälid, kälöfiko golöl 
da fot. “Tiedazälül at binon stupädikün, ko kel föro äkompenob!” 


Sagölo atosi, iküpof, das bal bimas älabon yanili, kel 
änüdugon stedoini on. “Atos binos vemo bisarik!” ätikof. “Ab val 
binon bisarik adelo. Kredob, das obinon tikamagot gudik ad 
nügolön onu.” E jenöfo inügolof. 


Äbinof dönu in lecem lunik nilü tabil glätik. “Nu, oplöpob 
gudikumo atna,” äsagof oke it, ed eprimof ad sumön kiki goldinik 
ad mailökön yani, kel ädugon ini gad. Tän äprimof ad tuetön len 
garid (ilabof nog diledi ota in pok) jüs geilot ofa äbinon za pied bal: 
poso ägolof ve luyal smalik: täno - ekö of fino in gad jönik, bevü 
florabets nidik e foneds koldülik. 





ETN j 
R R R R RRR 
TIKAMAGOTS FRUTIK 


Mens binons neläbiks suvo kodü stup. Binons slopans 
godas dobik, e neföro plöpons ad zepön lifi äsä binon. Pla 
fredön demü lif äsä binon, e kipedön in lad löfi e püdi, 
jäfikons okis ai me tikamagots neläba okas; seko fulikons 
suno me glöt e het. Dinädü at, lio kanons-li suemön sinifi 
vödas: “püd” e “fred” ? 


(Eahiel A Alf i) 


If lifobs äsä sötobs lifön, obinobs koteniks - nen jalud, 
glöt e mikonfid, kels binons neflens stüma sogädik, e kels 
kanons päridükön kobädis lölik. 

PÄNAN E PÄNOT 
(fa hiel Frank Roger) 


Pänot äflunon obi pö loged balid. “Tikamagot 
legudik,” ätikob. “E pänot so skiliko pepänöl. 


Ägestepob, e te ästanob us ad stunidön pänoti. 
Äjonon pänani in voböp oka, kel äpänom pänoti leigik 
pänota rigik. Ab tikamagot pänota in pänot no äfinikon us, 
bi pänot ‘telid’ id äjonon magodi pänana, kel äpänom pänoti 
‘kilid’ pänota ot. Ven äföfiostepob ad logön oni nilikumo, 
äkanob küpön, das ninü pänot kilid et äbinon fom folid 
smalikün dina leigik. Tikamagot legudik dido, me febedöf 
süperik pedunöl. 


Äküpetob, das hiel Arthur, kel binom dalaban 
lekanotamuseda nemü ‘Artfelt Desires, äkömom lü ob, 
ledesirik ad spikön ko ob, e ad notükön remotis paloföl. 
Arthur äsevom ninälo utans, kels öbinons remans pötik, i ya 
äsevom, das binob lekanotilöfan, ko mon gebidik ad remön 
pänotis niteda patik. 


“Vobed trigik, no-li?” äsagom Arthur. “Binon pänot 
enuik fa pänan nemü Gabriel Peixoto Dos Santos, e tiäd ota 
binon “Pänan e Pänot.” 


“Tiäd pötöfik tefü pänot seledik,” äsiob. 


"Ven iremob pänoti, äsagoy obe, das tikamagot 
pänota ninü pänot pijoikon jü mied mögikün,” äfovon Arthur. 
“Ven xamoy oni niliko, äs edunol ebo anu, kanoy logön 
sökodi nenfinik pänotas ninü pänots. Nu sökod at niludo 
progedon nen fin, ab bi log menik pamiedükon, kanoy jenöfo 
logön te pänotis fol-lul ninü pänots.” 


“Tikamagot it sökoda nenfinik binon lölöfiko 
nesiämik, ab sekü atos pänot dalabon vobedi lübätik. E 
pluo blöfäd somik mödükumon selovi ota.” 

“Äspelob, das ösagol atosi,” äsagom Arthur, smilöl 
ninälo. “Elogol-li suämi ota? Fümob, das okanol fasiliko 
pelön oni. 


Älogedob viföfiko lü suäm, sagölo: “Benö! suäm at 
jenöfo no binon tu jerik tefü pänot kalieta e riganatäla 
somik.” 


“Kisi sagol-li? o flen oba! Bi binol balan remanas 
ritöfik obas, odetirob dötumanumi suäma at. Ab no mutol 
sludön ebo anu. Te züspatolös ad dalogön pänotis votik. 
Poso gekömolös ad dalogön dönu pänoti at. Fümob, das 
no opidol remi lepänota somik. Obinon bijut pänotema olik. 
Prüdö! voto pöt gönik at omoon.” 


Dido äspatob nelunüpo in mused, ab jenöfo no 
äkanob tadunön tirädanämi pänota tiädü : “Pänan e Pänot,” 
e fino äsludob ad remön oni. 


“Benovipö!” äsagom Arthur. “Evälol sapiko.” 
Arthur neföro ädodom sludi remana ad remön bosi, ab atna 
älabob magädi nämik, das lobül omik äbinon kuratik. 


Älägob pänoti len völ voböpa obik, kiöp äkanob 
logön oni ven no ävobob, e mutob koefön, das älülogob oni 
ti ai. Lülogölo oni ün tim somik, tikamagot patik äflapon 
obi, ed äsukob da ramar obik jüs ituvob gretükamagläti. 
Äxamob pänotili lätikün ninü pänot, keli log äkanon logön; 
poso id äxamob topi et me gretükamaglät. 


Kikodo no ibetikob atosi bŭo? Pö stunükam e blesir 
oba, älogob, das sökod pänotilas ninü pänotils äfovon dido 
plödü logädavidot loga menik. Ekö nemuiko pänotils 
dientöfik nog kils sökoda at “nenfinik,” kels äsmalikumons 
ai, e kels älogädikons te gebü gretükamaglät. 


Atos äbinon noe nekredovik, abi milagik. Lio, o lio 
äkanom pänan dunön osi? 

Ba äpänom gebü gretükamaglät. Ab in tef at, skil omik 
äbinon dido lelogädik, lölöfiko patik, e dunot letälena verik. 


Ifi ädalabob gretükamagläti nämikum! Täno 
kanoböv lükömön jü pün kuratik, lü kel pänan irivom ad 
fidunön pänotilis miniatürik stunidabik somik. Mutob siö! 
sevön skili at. Mutob tuvön vegi ad atos! Anu nuläl oba 
pigalükon. No kanoböv takedön jüs ituvob tuvedoti. 





Tü vigafin sököl, ägolob ad drinön e luspikön ko 
flens obik tö bötidöp nemü : “Sabaglok Vagik,” bötidöp 
kösömik obas, ed äspikob dö pänot. Äbepenob pänoti, äsi 
plak oba ko gretükamaglät, ed äsäkob if ek kanonöv mobön 
bosi ad fövön xami obik. 


Flen oba nemü Xavier äsagom, das seivom eki, kel 
vobom in stitod nolavik, kiöp dalaboy patädastumis 
nulädikün. Man at, ma om, kanom labön tikamagotis frutik. 
Otelefonom omi ad bepenön dini. 


“Fümol-li, das kanoy seitön pänoti dis daluskop?” 
äsäkob omi dotabiko. 


“No favolös dö atos, otuvoy vegi. Mens at kanons 
tuvedön säkädis valik, kelis kolkömons,” äsagom Xavier. 
“Cedob, das mögod gudikün dabinon.” Dido Xavier 
ägidetom. Ärajanob ko flen omik, kel änitedälikom vemo 
demü din at pos spikot telefonik ko Xavier. Sekü atos, 
Xavier ed ob ävaboms lü stitod ad xamön pänoti dis 
daluskop. Sek ota äbinon stunidabik, bi love vidot lölöfik 
lünavik daluskopa, sökod pänotilas dientifik äfovon. Ekö 
pösods kil pebluvüköl! 


“No kanob suemön, lio pänan äplöpom ad dunön 
käfedi somik,” äkoefom nolavan, “bisä ägebom daluskopi 
atsotik, kel dido no mögos. “Reton üfo te plän votik,” 
äsagom Xavier. 


(Einot konota osökon ün mul okömöl) 

BOS SE NOS 
(Fa hiel John Redgwell) 


Filosopans suvo nulälons, kikodo dabinon ‘bos’, 
sevabo: leval e valikos in leval, pla'ʻnos⁄. Lofob pläni at: 
Kanoy niludön, das no binos zesüdik, das seimos dabinon. 
Seko ‘nos’ muton dabinön. Ab kis binon ‘nos?’ ' Nos’ binon 
nedabin dinas. ‘Nos’ kanon dabinön te tapladü ‘bos.’ ‘Nos' 
binon maged voleda dinas. 


Fomälolös, das säsumol tegotis de kens kil. In ken 
balid tuvol meili. In ken telid tuvol juegi. Kredol, das in ken 
kilid otuvol bosi votik, ab ven säsumol tegoti, tuvol, das ken 
binon vagik. ‘Nos’ binon in on. Suemoy vödi: ‘nos’ te 
tapladü vöd :'bos.’ Seko ‘nos’ kanon dabinön te if 'bos' 
dabinon. Ab no binon zesüdik, das seimos dabinon. Demü 
atos, no binos zesüdik, das ‘nos’ dabinon. 


Klu, kis binon “dabin zesüdik?” - ni 'bos', ni'nos'! 
Binon binastad, in kel ʻbos’ e 'nos' dabinons leigaveto e 
sädunons odis. 


‘Bos’ e 'nos' binons logots dabina zesüdik. Dabin 
zesüdik = “ver,” kel binon kod primik e binäl valikosa - 
sevon oki, ed ekö seved klinik = sevan, kel sevon oki it. “Ver” 
sevon kaladi telik oka, ed ekö voled dinas - leval e valikos in 
on, bevü kels dabinons obs it! 


Demü atos, tiäd yegeda at binon dobik. Leval no 
davedon se ‘nos, ab se stad dabina, kel binon ni 'bos, ni 


TIKAMAGOT MEDITABIK 


Mens motons ad tidön menädis sököl. 

SPIKOBSÖS VOLAPÜKI ! 


Panemob Ralf. Binob man e lödob in dom smalik ko 
jimatan oba, kel panemof Gert. Labobs cilis tel, sevabo: 
hiel Yohan, kel labom lifayelis degtel, e jiel Pat, kel labof 
lifayelis jöl. 


Jimatan obik seadof in kovenastul e reidof buki nitedik. 
Ob seadob in kovenastul obik e reidob delagasedi. Cils 
pledons ko dog, kel panemon Tam. 


S S pepee 


Gert: Delagased, binon-li nitedik adelo? 

Ralf: No pato. Reigän vilon nüdugön tripi nulik, bolitan 
foginänik pesasenom , e kanitan sevädik ematükom vomi 
kilid. 

Gert: Nuns noik kion! 

Ralf: E buk ola, binon-li nitedik? 

Gert: Binon tu romotik, buükob jenotemabukis. 

Ralf: Noid kion! O cils! Pledolsöd ko dog in gad! 

Nu spikolös ko flen votik äs_löpo: 





Gert: Delagased, binon-li nitedik adelo? 

Ralf: No pato. (Studans no vilons pelön tidodemis 
niverik, poldans vilons labön mesedi mödikum, 
flitömamijenot ejenon ko per lifas tum). 

Gert: Nuns noik kion! 

Ralf: E buk ola, binon-li nitedik? 

Gert: Binon tu romatik; buükob (lifibepenamis, 
spionakonotis, kvisinabukis). 

Ralf: Noid kion! O cils! (No tomolsöd odi! Selimädolsös 
televidömi! Gololsöd lü bed! No spikolsöd so laodiko!) 


